Hevder denne mannen tilbys jobben Solskjær avslo
Britiske Sky Sports, som tidligere onsdag traff med meldingene om at Brendan Rodgers blir ny Liverpool-sjef, mener å vite at Birmingham-klubben vil komme med en offisiell henvendelse til Lambert. NTB melder at Lambert torsdag ba om å få bli løst fra sin kontrakt med Norwich. Men at klubben ikke vil akseptere oppsigelsen mens forhandlinger pågår med en annen klubb. Han har tatt over favorittrollen til å få jobben, etter at flere kandidater har vært inne i bildet. Blant dem er Wigans Roberto Martinez - og selvfølgelig Ole Gunnar Solskjær. Det ble et vanvittig oppstyr da det ble kjent at Solskjær var i Birmingham for å prate med Villa-ledelsen tidligere i måneden. Etter en rekke diskusjoner, meningsutvekslinger og debatter, endte det med at Molde-manageren på en pressekonferanse - dagen etter den etter hvert berømte middagen hos Kjell Inge Røkke i Asker - bekreftet at han blir værende i Norge. Hensynet til familien ble oppgitt som hovedårsaken til at Solskjær valgte å bli. - Til syvende og sist, når du kommer opp i situasjoner som får deg til å kjenne etter hva man vil... Jeg vil gå tilbake til mandag kveld. Da hadde vi et familieråd, og Silje, ungene og jeg var ikke i tvil om at vi ville bli værende, uttalte Solskjær på pressekonferansen på Aker stadion. Paul Lambert ledet nyopprykkede Norwich til ny Premier League-kontrakt på overbevisende måte. Laget endte på 12. plass.
Ifølge rapportene skal Norwich-manager Paul Lambert (42) nærme seg jobben som ny sjef i Aston Villa.